Document ID: 31992R3649

Uredba Komisije (EGS) št. 3649/92
z dne 17. decembra 1992
o poenostavljenem spremnem dokumentu za gibanje trošarinskih izdelkov v Skupnosti, ki so bili sproščeni za porabo v državi članici odpreme
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 92/12/EGS z dne 25. februarja 1992 o splošnem režimu za trošarinske izdelke in o skladiščenju, gibanju in nadzoru takih izdelkov [1] in zlasti člena 7(4) Direktive,
ob upoštevanju mnenja Odbora za trošarine,
ker prosto gibanje trošarinskih izdelkov, ki so že bili sproščeni za porabo v državi članici, ne sme biti omejeno na gibanje v tej državi članici; v primerih, ko so ti izdelki namenjeni za tržne namene v drugi državi članici, je treba trošarino še enkrat obračunati v skladu s predpisi namembne države članice in zaradi tega omogočiti povračilo trošarine, ki je bila plačana v državi članici odpreme;
ker, zaradi zagotavljanja davčne kontrole teh izdelkov, člen 7(4) Direktive 92/12/EGS predvideva poenostavljeni spremni dokument, ki vsebuje bistvene podatke iz spremnega dokumenta iz člena 18(1) navedene direktive; ker je treba določiti obliko in vsebino tega dokumenta;
ker gospodarski subjekti ne bi smeli biti dodatno obremenjeni glede prevoznih dokumentov in je zato treba predvideti uporabo že obstoječih komercialnih dokumentov, pod pogojem, da izpolnjujejo določene pogoje;
ker je treba zagotoviti izvod za povračilo trošarine, plačane v državi članici odpreme;
ker je treba določiti podrobnosti postopka in število izvodov spremnega dokumenta;
ker je treba predvideti spremni dokument za tržno gibanje popolnoma denaturiranega alkohola,
SPREJELA NASLEDNJO UREDBO:
Člen 1
Če so trošarinski izdelki, ki so že sproščeni za porabo v eni državi članici, namenjeni za uporabo v drugi državi članici za namene iz člena 7 Direktive 92/12/EGS, mora oseba, ki je odgovorna za gibanje v Skupnosti, sestaviti poenostavljeni spremni dokument. Med gibanjem teh izdelkov iz ene države članice v drugo državo članico mora ta dokument spremljati pošiljko in mora biti na razpolago pristojnim organom držav članic za namene nadzora.
Člen 2
1. Kot poenostavljeni spremni dokument se lahko uporabi vzorec v Prilogi, v skladu s pojasnili, ki so navedena na izvodu 1 vzorca.
2. Kot poenostavljeni spremni dokument se lahko uporabijo tudi komercialni dokumenti, npr. računi, dobavnice, prevozni listi in tako dalje, pod pogojem, da vsebujejo iste podatke kakor vzorec dokumenta v Prilogi in da so posamezni podatki označeni s številko, ki ustreza številki polja v tem vzorcu.
Člen 3
"Poenostavljeni spremni dokument (trošarinsko blago) za namene davčnega nadzora"
Člen 4
Poenostavljeni spremni dokument mora biti sestavljen v treh izvodih.
Izvod 1 zadrži dobavitelj za davčni nadzor.
Izvod 2 mora spremljati blago med gibanjem in ga zadrži prejemnik.
Izvod 3 mora spremljati blago in se vrne dobavitelju s potrdilom o prejemu, na katerem prejemnik navede tudi nadaljnje davčno obravnavanje blaga v namembni državi članici, če to zahteva dobavitelj, zlasti zaradi povračila. Ta izvod se priloži morebitnemu zahtevku za povračilo, predvidenem v členu 22(3) Direktive 92/12/EGS.
Člen 5
Poenostavljeni spremni dokument se uporablja tudi za spremljanje tržnega gibanja popolnoma denaturiranega alkohola v Skupnosti, predvidenega v členu 27(1)(a) Direktive Sveta 92/83/EGS [2].
Člen 6
Ta uredba začne veljati 1. januarja 1993.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 1992

Labels: 3
2